b'\n_START_ARTICLE_\nHaubarg\n_START_PARAGRAPH_\nEn haubarg (p\xc3\xa5 dansk H\xc3\xb8bjerg) er en nordfrisisk marskg\xc3\xa5rd p\xc3\xa5 Ejdersted i det sydvestlige hj\xc3\xb8rne af Sydslesvig. Typen kom til Ejdersted fra Nederlandene i begyndelsen af 1600-tallet, og bredte sig hurtigt i befolkningens \xc3\xb8verste lag._NEWLINE_B\xc3\xa5de bolig, stalde, lade og lo d\xc3\xa6kkes af et n\xc3\xa6sten pyramideformet og h\xc3\xb8jt str\xc3\xa5tag. G\xc3\xa5rden er konstrueret omkring en h\xc3\xb8j firkant, lavet af enorme stolper og tagremme. De fleste haubarge p\xc3\xa5 halv\xc3\xb8en er placeret p\xc3\xa5 et v\xc3\xa6rft. I dag findes cirka 45 haubarger p\xc3\xa5 Ejdersted. _NEWLINE_Den st\xc3\xb8rste og \xc3\xa6ldste er den R\xc3\xb8de Haubarg fra 1647 i n\xc3\xa6rheden af Husum. G\xc3\xa5rden er p\xc3\xa5 trods af navnet hvid. Den R\xc3\xb8de Haubarg huser i dag restaurant og museum. If\xc3\xb8lge sagnet skal dj\xc3\xa6velen selv have bygget g\xc3\xa5rden: En fattig bondes\xc3\xb8n, der var forelsket i sin rige nabos datter, bad fanden om hj\xc3\xa6lp og lovede til geng\xc3\xa6ld at give ham sin sj\xc3\xa6l. Heldigvis kunne k\xc3\xa6restens mor forhindre denne farlige handel._NEWLINE_Haubargen p\xc3\xa5 Frilandsmuseet ved Kongens Lyngby stammer fra f\xc3\xb8rste halvdel af 1600-tallet._NEWLINE_Navnet Haubarg er nedertysk for h\xc3\xb8bjerg og henviser til g\xc3\xa5rdens dominerende h\xc3\xb8je str\xc3\xa5tag.'